Elsa Mentz | News | NWU | North-West University
Ek het my professionele loopbaan begin as hoërskoolwiskundeonderwyser en is vir die afgelope 25 jaar betrokke by onderwysersopleiding. Ek is die laaste 16 jaar aktief betrokke by die opleiding van Inligtingstegnologie-onderwysers en het reeds twee boeke en verskeie navorsingsuitsette in hierdie veld gepubliseer.
As hoogleraar in Rekenaarwetenskaponderwys is my passie die onderwys en spesifiek die bestudering van onderrig-leerstrategieë vir effektiewe onderrig ter bevordering van selfgerigte leer onder studente. Selfgerigte Leer (Self-directed Learning) is 'n proses waar die individu self inisiatief en verantwoordelikheid neem vir sy/haar leer, deur spesifieke hulpbronne te raadpleeg, doelstellings te formuleer en deurlopend te evalueer of hierdie doelstellings bereik word. In 'n wêreld wat by uitstek gekenmerk word deur vinnige verandering op kennis en tegnologiese gebied, behoort die werknemers van die toekoms toegerus te wees met vaardighede om selfstandig en lewenslank te leer. Studente behoort bemagtig te word met vaardighede om lewenslank die verantwoordelikheid vir hul eie leer te aanvaar deur hul eie behoeftes vir leer te diagnoseer en planne in werking te stel om dit te verwesentlik. Suid-Afrika kan slegs vorder op die internasionale ranglyste vir gesyferdheid en geletterdheid indien ons innoverend dink en aandag gee daaraan om van studente selfgerigte leerders te maak. Die onderwyser of dosent behoort hierdie proses te fasiliteer.
Een van die onderrig-leerstrategieë wat die primêre fokus van my navorsing is, is koöperatiewe leer. Koöperatiewe leer is 'n onderrig-leerstrategie wat studente bemagtig om te deel in mekaar se leer maar terselfdertyd hulle eie leerproses en self-gerigtheid te verhoog. Ek was bevoorreg om twee groot navorsingsprojektoekennings, waarvan een internasionaal, van meer as R1 miljoen te ontvang om bogenoemde aspekte binne die aanleer van rekenaarprogrammering te ondersoek.